
ΑΝΑΚΟΙΝΩΣΗ

13 χρόνια από τη δολοφονία του Π. Φύσσα

ΑΝΤΙΦΑΣΙΣΤΙΚΗ ΔΙΑΔΗΛΩΣΗ

Παρασκευή 18/9

Μνημείο Π. ΦΥΣΣΑ, 17:30

Η Πανελλήνια Ομοσπονδία  Προσωπικού Οργανισμών Κοινωνικής Πολιτικής καλεί όλες και όλους σε δυναμικό και μαζικό «παρών» στην αντιφασιστική διαδήλωση την Παρασκευή 18 Σεπτέμβρη, στις 17:30, στο Μνημείο του Παύλου Φύσσα στο Κερατσίνι (Π. Φύσσα 60).

Δεκατρία χρόνια έχουν περάσει από τη δολοφονία στο Κερατσίνι του αντιφασίστα μουσικού Παύλου Φύσσα από τον Γιώργο Ρουπακιά, μέλος του τάγματος εφόδου της Χρυσής Αυγής στη Νίκαια.

Δεκατρία χρόνια μετά, δεν αρκεί η επετειακή μνήμη. Με τον φασισμό και την ακροδεξιά ρητορική να επανεμφανίζονται σε ευρωπαϊκές χώρες και καταδικασμένους νεοναζιστές να επιχειρούν να επιστρέψουν στη δημόσια και πολιτική ζωή της χώρας μας, οφείλουμε να συνεχίσουμε τον αντιφασιστικό αγώνα. Έναν αγώνα που δώσαμε και θα συνεχίσουμε να δίνουμε για την απομόνωση του φασισμού, για την υπεράσπιση της δημοκρατίας και των κοινωνικών και εργατικών δικαιωμάτων, για να μην υπάρξει καμία ανοχή και νομιμοποίηση της ακροδεξιάς.

Ο Παύλος Φύσσας δολοφονήθηκε σε μια κορύφωση της κλιμακούμενης εγκληματικής φασιστικής δράσης, με την ανοχή και την ενίσχυση μερίδων του κεφαλαίου και του κράτους.

Ο φασισμός δεν εμφανίζεται έξω από τις κοινωνικές συνθήκες που τον τροφοδοτούν. Τον γεννούν η εκμετάλλευση, η φτώχεια και η απόγνωση, που εντείνονται από τη φτωχοποίηση, την καταστολή, τον αυταρχισμό και τη διάλυση των εργατικών και λαϊκών κατακτήσεων. Τον τροφοδοτούν η καπιταλιστική κρίση, οι κοινωνικές ανισότητες, ο ανταγωνισμός, οι πόλεμοι και οι γενοκτονίες στον βωμό του κέρδους.

Γι’ αυτό ο φασισμός δεν αντιμετωπίζεται μία φορά και για πάντα. Τον πολεμάμε καθημερινά, σε κάθε γειτονιά, σε κάθε σχολείο, σε κάθε χώρο εργασίας.

«Τον φασισμό βαθιά κατάλαβέ τον. Δεν θα πεθάνει μόνος, τσάκισέ τον!»

       Το Δ.Σ.

